Muhammad Hakimbiy otaliq
Muhammad Hakimbiy (oʻzbekcha: Muhammad Hakimbiy; 1676, Buxoro xonligi — 1743, Buxoro xonligi) — davlat va harbiy arbobi, diplomat, Mang‘itlar sulolasi asoschisi, devonbegi , moliya vaziri (1712-1721), otaliq. Abulfayzxon davrida amalda hokimiyatni boshqargan. Qatagʻon va kenagas (xususan, shahrisabzlik Ibrohim kenagas) qavmlariga qarshi markaziy hokimiyatni mustahkamlash uchun kurash olib borgan. Saroyda devonbegi lavozimini egallaydi. Muhammad Hakimbiy barcha shahzodalarning otaliqlari boshligʻi deb topilgan. Qarshida xokimlik qilgan davrida Eron hukmdori Nodirshohning oʻgʻli Rizoquli boshchiligidagi qoʻshinlarni to‘xtatib qolgan. Nodirshohning Buxoroga hujumi paytida u bilan muzokaralar olib borib, aholini Eron qoʻshinlariga qarshilik koʻrsatmaslikka chaqirgan. Bu xizmatlari uchun uni Nodirshoh Buxoroning to‘la vakolatli hokimi, yaʼni Abulfayzxon saroyining qoʻshbegisi — bosh vaziri qilib tayinlagan. Muhammad Hakimbiyning ukasi Doniyolbiy (Buxoro amiri Shohmurodning otasi) Karmana hokimi, oʻgʻli Muhammad Rahimxon esa Nodirshohning yaqin kishilaridan biri boʻlib qolgan. U mangʻitlar sulolasining hokimiyat tepasiga kelishi uchun yetarli shart-sharoit yaratib bergan. Markaziy hokimiyatga boʻysunishni xoxlamagan amirlar va turli qavmlarning yetakchilariga qarshi murosasiz kurashgan.